টিকিট কাটতে গেলেই চমক! ঘুমের সময়সীমা বেঁধে দিল রেল

ওয়েব ডেস্ক: রেলযাত্রা মানেই অনেকের কাছে এক আরামদায়ক ভ্রমণ। দীর্ঘ সফরে ট্রেনের কামরায় যাত্রীরা যেমন গল্পে মেতে ওঠেন, তেমনই অনেকে ঘুমিয়েও সময় কাটান। কিন্তু অনেক সময় দেখা যায়, কেউ সারাদিন শুয়ে থাকেন, ফলে অন্য যাত্রীরা বসার সুযোগ পান না। ঠিক এই অসুবিধা মেটাতেই নতুন নিয়ম আনল ভারতীয় রেল (Indian Railways)। এবার নির্দিষ্ট সময়ের মধ্যেই ট্রেনে ঘুমোনো যাবে।

রেল কর্তৃপক্ষের নির্দেশ অনুযায়ী, রাত ১০টা থেকে সকাল ৬টা পর্যন্তই যাত্রীরা শোয়া অবস্থায় বিশ্রাম নিতে পারবেন। সকাল ৬টা পেরিয়ে গেলে যাত্রীদের আসন ছেড়ে বসার জায়গা দিতে হবে অন্যদের। যারা এই নিয়ম মানবেন না, তাদের বিরুদ্ধে সহযাত্রীরা অভিযোগ জানাতে পারবেন টিটিই বা রেলওয়ের অনলাইন অভিযোগ পোর্টালে।

আরও পড়ুন: বেঙ্গালুরুতে রহস্যমৃত্যু তরুণীর! চাঞ্চল্য

রেল সূত্রে জানা গিয়েছে, বহু যাত্রী অভিযোগ করেছিলেন যে, অনেকেই সকাল থেকে রাত পর্যন্ত শোয়া অবস্থায় থাকেন, ফলে সহযাত্রীদের বসার জায়গা হয় না। এমনকি খাবার খাওয়ার সময়ও অন্য যাত্রীদের অসুবিধা হয়। তাই সকলের সুবিধা ও সৌজন্য বজায় রাখতে এই সময়সীমা বেঁধে দিয়েছে রেল।

এছাড়াও, মহিলা, প্রবীণ নাগরিক ও শারীরিকভাবে অক্ষম যাত্রীদের জন্য বিশেষ ছাড়ের ব্যবস্থাও রাখা হয়েছে। প্রয়োজনে তাঁদের বিশ্রামের সময়সীমায় কিছুটা নমনীয়তা দেওয়া হবে বলে জানানো হয়েছে। রেল কর্তৃপক্ষ জানিয়েছে, “নিয়মের লক্ষ্য শাস্তি নয়, বরং সকলের আরাম ও পারস্পরিক সম্মান বজায় রাখা।”

এই সিদ্ধান্তে অনেক যাত্রীই সন্তুষ্ট। তাঁদের মতে, ট্রেনযাত্রায় সৌজন্য ও সহানুভূতি বজায় রাখা খুব জরুরি। রেলও জানিয়েছে, যাত্রীরা যাতে নিয়মটি সহজে মানতে পারেন, সেই জন্য কামরায় পোস্টার ও ঘোষণা দেওয়া হবে। অর্থাৎ, এবার ট্রেনে টিকিট কাটতে গেলেই জানা যাবে — কখন ঘুমানো যাবে, আর কখন উঠে বসতে হবে!